KOMISIJOS SPRENDIMAS
2004 m. spalio 26 d.
nustatantis išsamias Tarybos direktyvos 93/25/EEB taikymo taisykles, reglamentuojančias avių ir ožkų populiacijos ir gamybos statistinius tyrimus
(pranešta dokumentu Nr. K(2004) 4092)
(Tekstas svarbus EEE)
(2004/747/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 1 d. Tarybos direktyvą 93/25/EEB dėl atliktinų avių ir ožkų bandų statistinių tyrimų (1), ypač į jos 2 straipsnio 2 dalį, 3 straipsnio 2 ir 3 dalis, 7 straipsnį ir 13 straipsnio 3 dalį,
kadangi:
(1)
Norint atlikti Direktyvoje 93/25/EEB numatytus tyrimus reikia tikslių apibrėžimų. Tam būtina apibrėžti į tyrimą įtrauktas žemės ūkio valdas. Taip pat būtina tiksliai apibrėžti atskiras kategorijas, pagal kurias turi būti suskirstyti tyrimų rezultatai, ir nustatyti bandos dydžio kategorijas bei regionus, pagal kuriuos valstybės narės reguliariai parengtų tyrimų rezultatus. Būtina nustatyti bendrą skerdenų svorio apibrėžimą skerdimo statistiniams duomenims rengti.
(2)
Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai įstojus į Europos Sąjungą reikia patvirtinti kai kurias technines taisykles.
(3)
Europos Parlamento ir Tarybos reglamentas (EB) Nr. 1059/2003 (2) valstybėms narėms nustato bendrą teritorinių statistinių vienetų klasifikatorių (NUTS); dėl to anksčiau apibrėžtus regioninius klasifikatorius reikia pakeisti naujuoju NUTS klasifikatoriumi.
(4)
Turėtų būti panaikintas 2003 m. rugpjūčio 4 d. Komisijos sprendimas 2003/597/EB, nustatantis išsamias Tarybos direktyvos 93/25/EEB taikymo taisykles, reglamentuojančias avių ir ožkų populiacijų ir produkcijos statistinius tyrimus (3).
(5)
Šis sprendimas atitinka Žemės ūkio statistinių duomenų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Direktyvos 93/25/EEB 2 straipsnio 2 dalyje „žemės ūkio valda“ - tai bet kuris bendrai valdomas techninis ar ekonominis vienetas, kuriame gaminami žemės ūkio produktai.
2. Direktyvos 93/25/EEB 1 straipsnio 1 dalyje nurodytas tyrimas taikomas:
a)
žemės ūkio valdoms, kuriose dirbamos žemės ūkio plotas yra 1 ha ar daugiau;
b)
žemės ūkio valdoms, kuriose dirbamos žemės ūkio plotas yra mažesnis nei 1 ha, jeigu tam tikras jų produkcijos kiekis yra skirtas pardavimui arba jeigu jų produkcijos vienetas viršija tam tikrus įprastinius dydžius.
3. Valstybės narės, norinčios taikyti skirtingą tyrimo ribą, vis dėlto įsipareigoja nustatyti tą ribą taip, kad į tyrimą nepatektų tik mažiausios valdos, kurios kartu sudarytų 1 % ar mažiau atitinkamos valstybės narės standartinio bendrojo pelno, kaip apibrėžta Komisijos sprendime 85/377/EEB (4).
2 straipsnis
Direktyvos 93/25/EEB 3 straipsnio 1 dalyje ir 13 straipsnio 2 dalyje nurodytų avių ir ožkų kategorijų apibrėžimai yra pateikiami šio sprendimo I priede.
3 straipsnis
Direktyvos 93/25/EEB 7 straipsnio 1 dalyje nurodytų teritorinių vienetų atžvilgiu valstybės narės laikosi šio sprendimo II priede apibrėžto bendro teritorinių statistinių vienetų klasifikatoriaus (NUTS).
Jos gali nesudaryti rezultatų iš regionų, kur galvijų yra mažiau nei 1 % visų šalies galvijų.
4 straipsnis
Direktyvos 93/25/EEB 10 straipsnio 1 dalyje nurodytos dydžio kategorijos yra pateikiamos šio sprendimo III priede.
5 straipsnis
Direktyvos 93/25/EEB 13 straipsnio 1 dalyje nurodytas skerdenos svoris yra paskersto gyvūno atšaldyto kūno be kraujo, odos, vidurių, galvos (atskyrus ties atlantiniu pakaušio sąnariu), kojų (atskirtų ties riešo ir plaštakos sąnariu ar kulno ir pėdos sąnariu), uodegos (atskirtos ties šeštuoju ir septintuoju uodegos slanksteliais) ir be genitalijų (įskaitant tešmenį) svoris.
Inkstai ir inkstų riebalai priskiriami skerdenai.
6 straipsnis
Sprendimas 2003/597/EB yra panaikinamas.
Nuorodos į panaikintą sprendimą laikomos nuorodomis į šį sprendimą.
7 straipsnis
Šis sprendimas skiriamas valstybėms narėms.
Priimta Briuselyje, 2004 m. spalio 26 d.